Det skriver Nordjyske.dk 238.000 euro. Så meget betalte ægteparret Hanne og Jesper Holmelund-Kallesen for en feriebolig i Tyrkiet tilbage i maj 2007. Sælgeren var det tyrkiske selskab Alanya Invest, som ejendomsmægleren Fritz Bredvig ejer med en tyrkisk partner. Men ægteparret har i dag hverken hus eller de knap 1,8 millioner kroner, de betalte i 2007. - Vi har for længst opgivet at få skøde på det hus, som vi har købt, siger Jesper Holmelund-Kallesen til Nordjyske.dk Parret fik godt nok nøglerne til det nye hus, men de forklarer, at de aldrig har fået selve skødet på huset. Det accepterede de i første omgang, men så kom der breve med ønske om ekstrabetaling. Det fik parret til at kræve at få deres penge retur. Men de har endnu ikke set en krone af de penge. - Bredvig har forsøgt at lægge afstand til, hvad der er foregået i Alanya Partners, men han spiller jo en dobbeltrolle som både medejer af det selskab, vi har købt huset af, og som ejendomsmægler siger Jesper Holmelund-Kallesen. Ægteparret har nu i fællesskab med andre vrede huskøbere en erstatningssag på vej mod Fritz Bredvig.
Et sjællandsk ægtepar har lidt et milliontab på en ejendomshandel i Tyrkiet, som den nordjyske ejendomsmægler Fritz Bredvig står bag. De kræver nu erstatning.